I JOHDANTO

Luonnonkatastrofit ja ihmisen aiheuttamat katastrofit ovat lisääntyneet maailmassa viime vuosina. Sen vuoksi humanitaariset järjestöt tarvitsevat avukseen enemmän ihmisiä, joilla on hyvät valmiudet tukea niiden toimintaa katastrofien uhreiksi joutuneiden yhteisöjen auttamiseksi. Euroopan unioni on Lissabonin sopimuksen mukaisesti perustanut EU:n vapaaehtoisapua koskevan aloitteen. Sen tavoitteena on osaltaan edistää pyrkimyksiä vahvistaa unionin valmiutta antaa tarveperusteista humanitaarista apua sekä vahvistaa haavoittuvassa asemassa olevien tai katastrofista kärsimään joutuneiden yhteisöjen valmiuksia ja selviytymiskykyä kolmansissa maissa. Lisäksi aloite antaa eurooppalaisille mahdollisuuden osallistua humanitaariseen toimintaan kolmansissa maissa ja siten osoittaa solidaarisuutta hädänalaisille.

EU:n vapaaehtoisapua koskevan aloitteen perustamisesta annetun asetuksen (EU) N:o 375/2014 27 artiklassa vaaditaan komissiota toimittamaan Euroopan parlamentille ja neuvostolle vuosikertomukset, joissa tarkastellaan asetuksen täytäntöönpanon edistymistä.

Tässä vuosikertomuksessa esitellään EU:n vapaaehtoisapua koskevan aloitteen keskeiset täytäntöönpanotoimet sekä tärkeimmät tulokset vuonna 2014. Kertomuksessa otetaan huomioon ensimmäisen täytäntöönpanovuoden erityisluonne, sillä vuoden aikana on erityisesti hyväksytty ratkaisevan tärkeät säädökset, joissa esitetään aloitteen tulevat täytäntöönpanovaiheet.

II VALMISTELUTOIMET

1. PILOTTITOIMINTA

EU:n vapaaehtoisapua koskevalle aloitteelle on luotu vankka pohja vuosina 2011–2014 kolmessa vaiheessa toteutetulla pilottitoiminnalla. Sen tarkoituksena oli ohjata aloitteen perustamista sekä kerätä tietoa normien ja järjestelmien kehittämiseksi tiettyjen osa-alueiden pohjalta (koulutus, sertifiointijärjestelmä, valmistelut vapaaehtoisten lähettämiseksi, tietokanta). Toiminnan puitteissa rahoitettiin 12:ta pilottihanketta, joiden kautta lähetettiin noin 300 vapaaehtoista 49:ään kolmanteen maahan.

EU:n vapaaehtoisapua koskevan aloitteen pilottitoiminnan avulla voitiin tuloksellisesti testata erilaisia aloitteen osa-alueiden täytäntöönpanomalleja ja -menetelmiä. Saatuja kokemuksia hyödynnettiin lainsäädännön sekä täytäntöönpanosäädöksen ja delegoidun säädöksen laatimisessa. Lisäksi niiden avulla voidaan varmistaa, että EU:n vapaaehtoisapua koskevan aloitteen vapaaehtoisten lähettäminen kenttätyöhön käynnistyy sujuvasti ja asetuksen (EU) N:o 375/2014 mukaisesti. Pilottitoiminnan arvioinnin eräänä keskeisenä tehtävänä oli lisäksi kehittää ja ehdottaa seuranta- ja arviointikehystä, jonka avulla voidaan osaltaan edistää aloitteen täytäntöönpanon säännöllistä arviointia.

2. TARPEIDEN ARVIOINTI

Koska EU:n vapaaehtoisapua koskeva aloite on vahvasti tarveperusteinen, komissio on aktiivisesti pyrkinyt kehittämään välineitä aloitetta koskevalle tarpeiden arvioinnille. Tässä on hyödynnetty useita keinoja, kuten kattavaa selvitystä vapaaehtoisten tämänhetkisistä tarpeista sekä asiantuntijoille ja alan toimijoille järjestettyä työpajaa, jossa pohdittiin mahdollisia menetelmiä tarpeiden arvioimiseksi vuosittain ottaen huomioon myös pilottitoiminnan arviointi. Tarpeet voidaan näiden välineiden mukaisesti kattaa aloitteeseen sisältyvillä toimilla, joita on tarkoitus arvioida vuosittain. Tarpeiden arvioinnissa sovellettavat menetelmät vastaavat humanitaarisen avun toimiin sovellettavia menetelmiä, ja niissä otetaan huomioon EU:n vapaaehtoisapua koskevan aloitteen vapaaehtoisten erityisluonne. Niiden ulkopuolelle on jo ennalta jätetty alueet, joilla on käynnissä aseellinen konflikti, sillä vapaaehtoisia ei ole tarkoitus lähettää tällaisille alueille. Näin voidaan varmistaa kohdennettu lähestymistapa sekä mahdollisimman suuri yhdenmukaisuus ja täydentävyys EU:n maailmanlaajuista humanitaarista apua koskevien päätösten kanssa.

III LAINSÄÄDÄNTÖ

Tärkein saavutus vuonna 2014 oli EU:n vapaaehtoisapua koskevan aloitteen oikeusperustan muodostavan lainsäädäntöpaketin hyväksyminen. Siinä vahvistetaan aloitteen täytäntöönpanosäännöt sekä keskeiset normit.

EU:n vapaaehtoisapua koskevan aloitteen perustamisasetus hyväksyttiin 3. huhtikuuta 2014. Asetuksella luotiin puitteet EU:n vapaaehtoisten osallistumiselle yhteisesti humanitaarisen avun antamisen tukemiseen ja täydentämiseen kolmansissa maissa. Ohjelma tarjoaa vuoteen 2020 mennessä 18 000 henkilölle mahdollisuuden osallistua vapaaehtoispohjalta humanitaarisiin toimiin eri puolilla maailmaa. Määrä kattaa EU:n vapaaehtoisapua koskevan aloitteen vapaaehtoiset, verkkovapaaehtoiset sekä paikalliset ihmiset, jotka osallistuvat valmiuksien kehittämiseen. EU:n vapaaehtoisapua koskevaan aloitteeseen voivat osallistua monenlaiset ihmiset nuorista vapaaehtoisista kokeneisiin humanitaarisen alan asiantuntijoihin, jotka auttavat vastaamaan kaikkein heikoimmassa asemassa olevien humanitaarisiin tarpeisiin. EU aikoo varmistaa, että vapaaehtoiset lähetetään kohteisiin, joissa heidän osaamistaan tarvitaan eniten, ja että vapaaehtoiset todella edistävät paikallisyhteisöjen valmiuksien ja vapaaehtoistoiminnan kehittämistä.